
___________________________________________________________________________

На основу члана 138. став 1. Устава Републике Србије
 и члана 37. ст. 1. и члана 27. став 2. Закона о Заштитнику грађана
, Заштитник грађана, након окончаног испитног поступка по притужби AA, сачињава

ИЗВЕШТАЈ  О СЛУЧАЈУ

СА  МИШЉЕЊЕМ
Заштитник грађана је примио притужбу AA, којом се изражава незадовољство поступањем Комесаријата за избеглице и миграције Републике Србије, Министарства за јавна улагања и Града Београда у вези са кашњењем у изградњи станова за избеглице.

Наиме, притужбом се наводи да је притужиља још 2018. године конкурисала за станове за избеглице, да је по том конкурсу избодована изнад црте, али да је новцем који је тада прикупљен од донатора купљен 71 стан и подељен породицама које су на истом конкурсу биле испод коначне листе. Истиче се да се у последње три године овим поводом обраћа надлежним органима, да су након вишегодишњег чекања, обраћања као и потписане петиције, станови коначно изграђени, али да нису прикључени на инфраструктуру.

Притужиља нарочито указује на потребу хитног усељења у изграђене станове, обзиром да је незапослена, и да као мајка аутистичног детета поред трошкова за лечење, има и велике трошкове изнајмљивања стана.

Поступајући по предметној притужби, Заштитник грађана се обратио Министарству за јавна улагања, Комесаријату за избеглице и миграције Републике Србије, као и Граду Београду и затражио изјашњење у вези са наводима из притужбе.

Министарство за јавна улагања је актом од 17. јула 2026. године обавестило Заштитника грађана да се предметни пројекат реализује у оквиру Регионалног стамбеног програма у Републици Србији, а односи се на изградњу стамбене зграде Ц1 са 133 стамбене јединице у насељу Др Ивана Рибара у Београду, намењене решавању стамбених потреба избегличких породица. Такође се наводи да су радови на изградњи практично окончани, да физичка реализација пројекта износи 99,98%, те да је извођење радова завршено, осим мерења и испитивања која су условљена прикључењем објекта на нову трансформаторску станицу, као и да је поступак техничког прегледа објекта у току.

Такође је наведено да су Уговором о реализацији датог пројекта, закљученим између Министарства за јавна улагања, Града Београда и Комесаријата за избеглице и миграције Републике Србије прецизно дефинисане обавезе сваке од уговорних страна, да је Министарство обезбедило и финансирало изградњу трансформаторске станице, док је Град Београд, као инвеститор, преузео обавезу да обезбеди и финансира изградњу двоструког 10 kV подземног вода за прикључење трансформаторске станице на електроенергетску мрежу, као и комунално опремање грађевинског земљишта. 
Надаље је наведено да је током реализације пројекта било неопходно спровести законом прописане процедуре које се односе на изградњу и прикључење трансформаторске станице и обезбеђивање потребне инфраструктуре, те да је 26. јуна 2026. године добијено решење о одобрењу извођења радова на изградњи трансформаторске станице, док је дана 8. јула 2026. године ЈКП „Београдски водовод и канализација“ издало потврду о прикључењу предметног објекта на водоводну мрежу.

Посебно је наведено да је Министарство у сталној комуникацији са свим надлежним институцијама и учесницима у пројекту како би се преостале процедуре окончале у најкраћем могућем року, те да се очекује да употребна дозвола за предметни објекат буде издата током септембра 2026. године, чиме ће бити створени услови за спровођење даљих активности неопходних за усељење корисника у складу са важећим прописима.

Комесаријат за избеглице и миграције Републике Србије је актом од 3. августа 2026. године обавестио Заштитника грађана да је изградња 133 стамбене јединице у постојећем комплексу насеља Др Ивана Рибара била предвиђена у оквиру Потпројекта 9 Регионалног стамбеног програма – Стамбени програм у Републици Србији, у оквиру Компонента 1а) Изградња станова, да услед проблема насталих у поступку спровођења јавне набавке радова на изградњи објекта, наведени пројекат није било могуће реализовати пре завршетка Регионалног стамбеног програма који је завршен 30. јуна 2023. године, те је изградњу истих преузело Министарство за јавна улагања, односно одлучено је да се изградња истих финансира из средстава буџета Републике Србије.
С тим у вези, наведено је да је у мају 2023. године потписан Меморандум о сарадњи на реализацији изградње 133 стамбене јединице у насељу Др Ивана Рибара, између Града Београда, Министарства за јавна улагања и Комесаријата, а у мају 2025. године је закључен и уговор о реализацији наведеног пројекта.

У складу са датим уговором, наведено је да је Министарство за јавна улагања искључиво надлежно за изградњу предметних стамбених јединица, а које је и потписник Уговора о извођењу радова са извођачем, Привредним друштвом за грађевинарство, трговину и услуге Eurobild д.о.о. Београд, да ће по изградњи предметних стамбених јединица, исти постати јавна својина Града Београда, у чијој надлежности ће бити и располагање истим, а у циљу решавања стамбених потреба избеглица изабраних од стране Комисије града Београда.
Посебно је наведено да су корисници којима су предметне стамбене јединице намењене, изабрани Одлуком Комисије Града Београда о решавању стамбених потреба избеглица са листом корисника рангираних према реду првенства по основу испуњености услова и броја освојених бодова од 19. априла 2021. године и Коначном листом реда првенства Комисије Града Београда за доделу помоћи за решавање стамбених потреба избеглица путем доделе стамбених јединица од 30. маја 2023. године.

Надаље је наведено да су, према информацијама којима располаже Комесаријат, радови на предметном објекту завршени, да је у току изградња и постављање трафостанице, што је нужан предуслов за технички пријем објекта и добијање употребне дозволе, те да је Комесаријат у више наврата притужиљу обавештавао о току изградње.

У погледу 71 стамбене јединице купљене на територији града Београда, које притужиља наводи у свом допису, истиче се да су исте прибављене у јавну својину Републике Србије, са правом коришћења Комесаријата у оквиру спровођења Потпројекта 9 Регионалног стамбеног програма и намењене су лицима обухваћеним напред наведеном Коначном листом Комисије града Београда, али која су, с обзиром на утврђени број бодова и број расположивих стамбених јединица била рангирана „испод црте“.

Наиме, како се даље наводи, Уговором о додели бесповратних средстава у вези са Потпројектом 9 Регионалног стамбеног програма у Прилогу Б – Опис пројекта, део 15. Врста стамбених решења у оквиру компоненте 1б Куповина станова, предвиђено је да су купљени станови намењени лицима која су у оквиру Компоненте 1 (Изградња станова само за закуп и откуп) у оквиру претходних потпројеката СРБ5, СРБ7 и СРБ8 рангирана „испод црте“. У складу са тим, Комисија Града Београда је утврђивала да ли лица рангирана „испод црте“ на Коначној листи Града Београда и даље испуњавају услове прописане Законом о избеглицама за решавање стамбене потребе путем доделе у закуп на одређено време са могућношћу куповине напред наведене 71 стамбене јединице и доносила одлуке о решавању стамбених потреба избеглица доделом предметних јединица у закуп са могућношћу куповине, након чега је Комесаријат доносио решења. 

С тим у вези, истиче се да купљена 71 стамбена јединица није могла бити додељена рангираним изнад црте, имајући у виду наведене одредбе Уговора о додели бесповратних средстава, које је Република Србија потписала са донатором, Банком за развој Савета Европе.

Секретаријат за урбанизам и грађевинске послове Градске управе града Београда јe актом од 3. септембра 2026. године обавестио Заштитника грађана да је увидом у систем ЦЕОП-а, утврђено да је инвеститор изградње стамбене зграде Ц1 са 133 стамбене јединице у насељу Др Иван Рибар у Београду прибавио потврде о прикључењу предметног објекта на инфраструктурну мрежу ЈКП „Београдски водовод и канализација“, да је од стране тог Секретаријата издато Решење за изградњу трансформаторске станице 10/0,4 kV, капацитета 1x1000 kVA, снаге енергетског трансформатора 630 kVA, у стамбеном објекту Ц1 социјално становање, на кат. парцели …KО Нови Београд, са два подземна кабловска вода 10 kV за уклапање у постојећу дистрибутивну електроенергетску мрежу 10 kV, преко кат. парцеле 6816/1 КО Нови Београд под ROP-BGDU-36196-ISAWHA-5/2026 Инт. Бр. … од 23. јуна 2026. године.
Истакнуто је да за предметну трафостаницу није прибављена потврда о пријави радова, да је потребно да инвеститор објекта непрофитног и социјалног становања на кат. парцели …КО Нови Београд прибави и потврде кроз систем ЦЕОП-а о прикључењу на ДСЕЕ, као и на топловодну мрежу, као и да до момента сачињавања овог дописа, у Секретаријату нема евидентираних захтева за издавање употребне дозволе за изведене радове на изградњи објекта непрофитног и социјалног становања на кат. Парцели …КО Нови Београд.

Секретаријат за инвестиције Градске управе града Београда је актом од 11. септембра 2026. године обавестио Заштитника грађана да је у циљу прикључења предметног објекта на електро дистрибутивну мрежу Електродистрибуције Србије, и након добијених потврда кориснику дистрибутивног система о спремности за прикључење а које су појединачно издате за сваки стан или заједнички простор, Секретаријат за инвестиције је покренуо поступак закључења анекса Основног уговора за набавку електричне енергије због повећања броја мерних места (144 нових мерних места). Истиче се да је стамбени објекат на адреси Милеве Марић Ајнштајн број 14, 16 и 18 прикључен на водоводну и канализациону мрежу ЈКП „Београдски водовод и канализација“, као и да су топлотне подстанице стамбеног објекта повезане на систем даљинског грејања, те да испорука топлотне енергије може да започне када објекат буде повезан на електродистрибутивну мрежу.

Такође је наведено да након прикључења на дистрибутивни систем Електродистрибуције Србије, извођач радова треба да изврши сва потребна испитивања у складу са законом и подзаконским актима, да по завршеним испитивањима Комисија за технички преглед треба да достави Извештај комисије за технички преглед изведених радова на објекту, те да по добијању позитивног извештаја Комисије за технички преглед, подноси се захтев за издавање употребне дозволе Секретаријату за урбанизам и грађевинске послове.

* * *
Увидом у приложену документацију, Заштитник грађана констатује да су Уговором о реализацији пројекта „Изградња стамбене зграде Ц1 – непрофитног и социјалног стамбеног објекта у постојећем комплексу насеља Др Ивана Рибара“, закљученим 2025. године, регулисана међусобна права и обавезе уговорних страна, и то Министарства за јавна улагања, Комесаријата за избеглице и миграције Републике Србије и Града Београда.

Надаље се констатује да је чланом 3. наведеног уговора прописано да Министарство за јавна улагања преузима обавезу да обавља све послове који се односе на реализацију овог пројекта, а нарочито да обавља послове који се односе на, између осталог, управљање изградњом објекта, прибављање свих потребних услова и сагласности јавних комуналних предузећа, надлежних органа и организација, у име и за рачун Инвеститора Града Београда, као и обезбеђивање и финансирање уградње трафо станице ТС 10/0,4 kV капацитета 1000 kVa, са трансформатором снаге 630 kVA, а све у складу са Законом о планирању и изградњи и другим прописима који регулишу предметну материју.

С друге стране, чланом 4. овог уговора, Град Београд се, у својству инвеститора обавезао, између осталог да обезбеди и финансира изградњу двоструког 10 kV подземног вода за прикључење TC 10/0,4 kV у предметном објекту.

* * *

На основу прикупљених чињеница у току поступка и приложене документације, Заштитник грађана оцењује да је у овом тренутку добијено решење о одобрењу извођења радова на изградњи трансформаторске станице, да су добијене потврде од стране Електродистрибуције Србије о спремности сваког посебног дела за прикључење, као и да је актуелно у току закључење анекса Основног уговора за набавку електричне енергије. С тим у вези, Заштитник грађана констатује да су почев од закључења уговора 2025. године, у протеклом периоду предузимане мере у циљу испуњења преузетих уговорних обавеза, те изражава уверење да ће уз пријаву радова у вези са прикључењем на електро дистрибутивну мрежу, бити и окончан поступак која претходи издавању употребне дозволе.
Међутим, имајући у виду да је држава преузела обавезу да реши стамбене потребе избеглих лица у датом случају, да је реализација читавог пројекта услед различитих околности у више наврата одлагана, те да велики број грађана за која су ови станови изграђени већ више година чека усељење, Заштитник грађана наглашава да свако даље одлагање окончања процедуре представља додатну неизвесност за још увек незбринута лица, као и све већу материјалну штету за грађане који су протеклих година били принуђени да живе као подстанари. 

С тим у вези, уважавајући све досада предузете мере поступајућих органа у циљу реализације датог пројекта, Заштитник грађана је става да је неопходно уложити  додатан напор и залагање у циљу окончања свих административних процедура у што скоријем року, поштујући принцип законитости, као и доследности и поштовања оправданих очекивања, како би се омогућило и коначно усељење грађана који су за ове станове конкурисали још пре осам година.

На основу свега напред наведеног, те сагласно члану 27. став 2. Закона о Заштитнику грађана, сматрајући да ће на тај начин најцелисходније допринети заштити права грађана, унапређењу рада органа управе и спречавању сличних пропуста у будућности, Заштитник грађана даје мишљење да 

Министарство за јавна улагања, Комесаријат за избеглице и миграције Републике Србије и Град Београд, предузму све неопходне мере ради успостављања координисаног деловања, те да заједнички и приоритетно предузму све неопходне мере како би се у што хитнијем року и у потпуности испуниле уговорне обавезе у циљу коначне реализације предметног пројекта, те омогућило усељење грађана којима су предметне стамбене јединице и намењене.
Министарство за јавна улагања, Комесаријат за избеглице и миграције Републике Србије и Град Београд обавестиће Заштитника грађана у року од 30 дана о предузетим мерама, постигнутом напретку у координацији, те тренутном статусу административних процедура.

	ЗАШТИТНИК ГРАЂАНА

	

	мр Зоран Пашалић


Доставити:
- Министарству за јавна улагања;
- Комесаријату за избеглице и миграције Републике Србије;
- Граду Београду – Кабинету градоначелника;

- Секретаријату за урбанизам и грађевинске послове Градске управе града Београда, ради информације;

- Секретаријату за инвестиције Градске управе града Београда, ради информације;

- притужиљи;
- у списе предмета.
� „Сл. гласник РС“, бр. 98/2006 и 115/2021.


� „Сл. гласник РС“, бр. 105/2021.

